Tuula Pere

Tuula Pere (s. 27. kesäkuuta 1958 Varkaus) on suomalainen oikeustieteen tohtori ja kirjailija. Pere on julkaissut teoksensa omakustanteina. Hän on tehnyt työtä omakustanteiden arvon nostamiseksi vuodesta 2010 saakka. Hänen yhdessä Pekka Pereen kanssa perustamansa kustantamo Wickwick julkaisee Pereen kirjoittamia kuvakirjoja. Kustantamo on tähdännyt alusta asti myös kansainvälisille markkinoille.
Elämä ja ura.
Pere valmistui oikeustieteen kandidaatiksi vuonna 1984 Helsingin yliopiston oikeustieteellisestä tiedekunnasta pääaineenaan kansainväliset yksityisoikeudelliset suhteet ja oikeusvertailu. Valmistuttuaan Pere on työskennellyt asiantuntijana ja johtajana suurissa teollisuusyrityksissä. Pereen päätoimet ovat olleet:
Oikeustieteen tohtoriksi Pere valmistui vuonna 2015. Hänen väitöskirjansa "Suojattu, suvaittu vai sanktioitu sananvapaus?" käsittelee 1960- ja 1970-lukujen yhteiskunnallisen ja kulttuurisen murroksen vaikutusta suomalaisen sananvapauden rajoihin joukkoviestinnässä. Eduskunnan johtava tietoasiantuntija Päivikki Karhula huomioi Pereen väitöskirjan artikkelissaan keskeisestä suomalaisesta sensuuri- ja sananvapaustutkimuksesta ja -kirjallisuudesta 1906-2016.
Pere on Suomen lasten- ja nuortenkirjailijat ry:n ja Suomen tietokirjailijat ry:n jäsen.
Ura lastenkirjailijana.
Pere julkaisi ensimmäisen lastenkirjansa vuonna 2010. Kaikkiaan hän on kirjoittanut yli kuusikymmentä lastenkirjaa. Pereen perinteisen tarinankerrontatavan on sanottu vetoavan lapsiin. "Hän herättää eri satujensa kautta lukijan pohtimaan yhteiskunnallisia epäkohtia, sotaa, eriarvoisuutta ja köyhyyttä, ja kannustaa auttamaan", luonnehtii Aamulehden kulttuuritoimittaja Marjaana Roponen.
Lastenkirjallisuuteen erikoistunut tutkija, kriitikko, tietokirjailija ja kouluttaja Päivi Heikkilä-Halttunen toteaa Lastenkirjainstituutin Onnimanni-palkinnolla palkitsemassa kirjallisuusblogissaan Pereen teoksista "Laakson kehtolaulu" ja "Muurien välissä", että ne "ovat vahvan allegorisia tarinoita, jotka eivät alleviivaa sanomaansa" ja "sopivat mainiosti eri ikäisten lasten kanssa yhdessä luettaviksi". Heikkilä-Halttunen on sisällyttänyt Pereen lastenkirjan myös Opetushallituksen sivuilla uuden kiinnostavan lastenkirjallisuuden valikoimaan.
Lasten- ja nuortenkirjallisuutta ja lukutaitoa edistävän IBBY Finland -järjestön arviossa Pereen Helmi-sarjasta Teresia Volotinen toteaa että "Helmistä kertova kolmiosainen kuvakirjasarja on tervetullut kokonaisuus edistämään yhdenvertaisuutta ja käsittelemään syvällisesti sekä kehitysvammaisuutta että lapsen kuolemaa". Toisessa arviossaan hän kertoo kuinka Pere "on valinnut lastenkirjallisuuden keinokseen tehdä hyvää maailmassa" ja että "pienen WickWick-kustantamonsa kautta hän levittää kansainvälisillä markkinoilla eri kielille käännettyjä kirjojaan, joiden teemoina on auttaminen, selviytyminen, yhteistyö, sota ja rauha, valta, ympäristö, sukupolvet, eläinystävät tai vammaisuus".
Ruotsin yleisradioyhtiön Sveriges Radion haastattelussa 2018 Pere kertoi toimittaja Erpo Heinolaiselle, kuinka hän jätti työnsä raskaassa teollisuudessa ja ryhtyi lastenkirjojen tekijäksi. Vuonna 2019 Sveriges Radio AB:n haastattelussa Pere kertoi tarinoidensa kirjoittamisesta, aiheista ja siitä, miten hyvä tarina syntyy. "Kaavat on kaukana, kun inspiraatio iskee", luonnehti Pere kirjoittamistyyliään. 
Pereen kirjoja on käännetty lukuisille eri kielille. Syksyllä 2019 Muslim Council of Elders -järjestön kustannusyhtiö Al Hokama Publishing hankki maailmanlaajuiset arabian kielen käännösoikeudet Pereen sota ja rauha -teemaisiin lastenkirjoihin "Laakson kehtolaulu", "Muurien välissä" ja "Vadelmanpunainen". Järjestön pääsihteeri Dr Sultan Al Remeithi kertoo uskovansa, että "suvaitsevaisuuden, rinnakkaiselon ja rauhan arvot ovat erityisen tärkeitä tavoitellessamme perimmäistä maailmanrauhan tavoitettamme ja että näiden kolmen kirjan sisällöt ilmentävät sitä täydellisesti".
Pere on vieraillut Lasten Kirjamessuilla puhumassa aiheesta "Kirjojen yhteiskunnallinen tausta" ja esiintynyt Tukholman Suomi-instituutissa mm. aiheesta "Tarinat, kerronta, lukemisen tärkeys ja sukupolvien välinen ketju kulttuuriperinnön välittämisessä".
Haastatteluissaan ulkomaisissa kirjallisuusaiheisissa verkkojulkaisuissa Pere korostaa suomalaisen kirjastolaitoksen suurta merkitystä omalle uralleen ja kuvaa kokemuksiaan kulttuurierojen aiheuttamista haasteista käännöstyössä.
Pere on Topelius-seura ry:n (Topeliussällskapet rf) hallituksen puheenjohtaja. Hän on myön toiminut IBBY Finland ry:n hallituksen jäsenenä vuosina 2020 ja 2021.